SKRIFTLIG FORESPØRGSEL E-3764/00

af María Sornosa Martínez (PSE) til Kommissionen

(4. december 2000)

Om: Den spanske regerings støtte til anvendelse af sølvjodid mod hagl

Det spanske landbrugsministerium har for nylig iværksat en ny række støtteforanstaltninger til finansiering af forebyggelse af haglvejr med sølvjodid, et stof som blandt andre landbrugsforeningerne anser for at være yderst skadeligt for både miljøet og afgrøderne. Den spanske regerings skridt blev gennemført med forsikringsselskabernes velsignelse, idet disse foretrækker anvendelsen af dette tungmetal, således at de slipper for at yde erstatning for eventuelle haglskader.

Det er ikke kun bevist, at sprøjtning med sølvjodid for at forhindre haglstorme (ved spredning fra små fly eller ved opsendelse af raketter i atmosfæren) har alvorlige konsekvenser for miljøet, men også at det kan forårsage en nedgang i mængden af nedbør på grund af krystalliseringen af det kondenserede vand i skyerne (oplysninger fra den spanske naturbeskyttelsesmyndighed, Seprona).

På trods af disse argumenter ra landbrugsforeningernes side godkendte det spanske landbrugsministerium i august støtteforanstaltningerne til forebyggelse af haglvejr med sølvjodid.

Hvad agter Kommissionen at foretage sig for at forhindre anvendelsen af dette tungmetal, som er yderst skadeligt for landbruget og miljøet i Fællesskabet?

Samlet svar afgivet på Kommissionens vegne af Margot Wallström på skriftlige forespørgsler E-3764/00 og E-4006/00

(1. marts 2001)

Så vidt Kommissionen er underrettet, udgør Fællesskabets produktion og/eller import af sølvjodid under 10 tons pr. år. Der indsamles oplysninger om sådanne stoffer og foretages en risikovurdering af hvert enkelt stof som fastsat i Rådets forordning (EØF) nr. 793/93 af 23. marts 1993 om vurdering af og kontrol med risikoen ved eksisterende stoffer(1), dvs. stoffer, som var markedsført i Fællesskabet inden september 1981,

og som er opført i den europæiske fortegnelse over markedsførte kemiske stoffer (EINECS). På grund af det store antal stoffer, der er opført i EINECS (over 100 000), er der fastsat en prioritering ved denne forordning. Der er offentliggjort fire lister over prioriterede stoffer, som er eller vil blive risikovurderet. Kommissionen kan oplyse det ærede medlem, at sølvjodid ikke er opført på nogen af disse fire lister. Det kan dog ikke udelukkes, at Fællesskabet senere vil anmode om, at der fremsendes oplysninger om dette stof, således at der kan foretages en risikovurdering i henhold til forordning (EØF) 793/93 eller andre EF-retsakter eller eventuelt vedtages foranstaltninger til risikoforvaltning. Der kunne bl.a. blive tale om at begrænse markedsføringen og anvendelsen af dette stof.

I øvrigt betragtes anvendelsen af sølvjodid til forebyggelse af haglvejr ikke som et plantebeskyttelsesmiddel (pesticid i landbruget) i henhold til direktiv 91/414/EØF(2) om markedsføring af plantebeskyttelsesmidler.

I henhold til Rådets direktiv 67/548/EØF af 27. juni 1967 om tilnærmelse af lovgivning om klassificering, emballering og etikettering af farlige stoffer(3) skal producenter, forhandlere og importører af et kemisk stof i øvrigt overholde direktivets bestemmelser om klassificering, emballering og etikettering af dette stof. Disse bestemmelser gælder også for sølvjodid, selv om dette stof ikke i øjeblikket er opført i bilag I til direktivet.

De spanske myndigheder har ikke underrettet Kommissionen om den i den spanske officielle tidende af 11. august 2000, nr. 28790, fastsatte støtte til anvendelse af sølvjodid til forebyggelse af haglvejr, jf. artikel 88 (tidligere artikel 93) i EF-traktaten. Kommissionen vil anmode de spanske myndigheder om at anmelde denne støtte i henhold til artikel 88 i EF-traktaten.

(1) EFT L 84 af 5.4.1993.

(2) EFT L 230 af 19.8.1991.

(3) EFT B 196 af 16.8.1967.